Nariadenie Komisie (ES) č. 2196/95
z 18. septembra 1995,
ktorým sa mení a dopĺňa nariadenie (EHS) č. 2191/81 o poskytovaní podpory na nákup masla neziskovými inštitúciami a organizáciami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 804/68 z 27. júna 1968 o spoločnej organizácii trhu mlieka a mliečnych výrobkov [1], naposledy zmenené a doplnené nariadením (ES) č. 1538/95 [2], najmä na jeho článok 12 ods. 3,
keďže nariadenie Komisie (EHS) č. 2191/81 [3], naposledy zmenené a doplnené nariadením (ES) č. 455/95 [4], ustanovuje podpory na nákup masla neziskovými inštitúciami a organizáciami; keďže Nový Zéland, ktorý predal maslo Spojenému kráľovstvu, môže profitovať zo zníženej colnej sadzby pod podmienkou, že spĺňa kritéria pre zaradenie masla do prvej akosti v tomto členskom štáte; keďže preferenčný systém dovozu pre maslo Nového Zélandu je od 1. júla 1995 upravený podľa Dohody o poľnohospodárstve uzavretej počas Uruguajského kola multilaterálnych obchodných rokovaní; keďže nariadenie (ES) č. 1600/95 z 30. júna 1995, ktorým sa ustanovujú podrobné pravidlá uplatňovania dovozných opatrení a zavedenia colných kvót pre mlieko a mliečne výrobky [5], naposledy zmenené a doplnené nariadením (ES) č. 1763/95 [6], určuje colné sadzby uplatňované na maslo Nového Zélandu dovezeného v rámci colných kvót; keďže z tohto dôvodu by malo byť nariadenie (EHS) č. 2191/81 zmenené a doplnené;
keďže opatrenia stanovené týmto nariadením sú v súlade s názorom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Článok 2 ods. 3 nariadenia (EHS) č. 2191/81 sa nahrádza takto:
"3. Pomoc uvedená v odseku 1 sa neposkytuje spolu so znížením cla na maslo Nového Zélandu uvedeného v prílohe I nariadenia Komisie (ES) č. 1600/95 [7]. Čiastka pomoci uvedená v odseku 1 sa preto zníži o sumu rozdielu medzi clom podľa Spoločného colného sadzobníka pre maslo a zníženým clom."
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. septembra 1995